
Nr.70.962/2025

RAPORT DE SPECIALITATE

privind aprobarea încheierii unei convenţii de constituire a drepturilor de uz, servitute și acces la utilitățile publice în favoarea SC 4P RENEWABLES ALBA IULIA SRL


Având în vedere prevederile art.12 şi art.14 din Legea energiei electrice şi a gazelor naturale nr.123/2012, cu modificările şi completările ulterioare și în temeiul prevederilor art.129 alin.(2) lit.”c”, ale art.139 alin.(3) lit.”g”, art.196 alin.(1) lit.”a”din OUG nr.57/2019 privind Codul administrativ, cu modificările şi completările ulterioare, propunem Consiliului Local al municipiului Alba Iulia să ia în discuţie aprobarea încheierii unei  convenţii de constituire a dreptului de uz, servitute și acces la utilitățile publice în favoarea SC 4P RENEWABLES ALBA IULIA SRL, în scopul  realizării obiectivului de investiții ”Construire racord conectare la SEN, compus din cablu LES 220 Kv și fibră optică” pe o suprafață de 225 mp (150 m lungime/1,5 m lățime) din imobilul (teren) proprietate privată a municipiului Alba Iulia, înscris în CF nr.101102 Alba Iulia, cu nr.cadastral 101102 în suprafață de 25.659 mp,, conform anexei la prezentul proiect de hotărâre.


Cu privire la prezentul proiect de hotărâre vă facem cunocut faptul că SC 4P RENEWABLES ALBA IULIA SRL intenționează să construiască și să opereze pe teritoriul administrativ al municipiului Alba Iulia un parc fotovoltaic cu o putere instalată de 158 MW și instalație de stocare, în conformitate cu dispozițiile HCL nr.68/25.02.2025 privind Aprobarea documentației de urbanism: P.U.Z. ÎN VEDEREA CONSTRUIRII UNEI CAPACITĂȚI DE GENERARE ȘI STOCARE ENERGIE ELECTRICĂ ALBA IULIA, COMPUSĂ DIN INSTALAȚII DE PRODUCERE ȘI STOCARE A ENERGIEI ELECTRICĂ, ÎMPREJURIMI ȘI POSTURI DE TRANSFORMARE Jud. Alba, Mun. Alba Iulia, extravilan, terenurile asociației micilor proprietari, foștilor grăniceri și composesoratul Bărăbanț.


Pentru punerea în funcțiune a acestui parc fotovoltaic, este necesară racordarea acestuia la Sistemul Energetic Național, scop în care se impune traversarea cu cabluri electrice de 220 Kv și fibră optică a terenului proprietate privată a municipiului Alba Iulia, înscris în CF nr.101102 Alba Iulia, cu nr.cadastral 101102 în suprafață de 25.659 mp,  suprafața afectată fiind de 225 mp, scop în care vă este supus spre dezbatere și aprobare prezentul proiect de hotărâre.

Menţionăm că în conformitate cu dispoziţiile art.12 alin.(2)-(4) din Legea nr.123/2012, Legea energiei electrice şi a gazelor naturale, „asupra terenurilor şi bunurilor proprietate publică sau privată a altor persoane fizice ori juridice şi asupra activităţilor desfăşurate de persoane fizice sau juridice în vecinătatea capacităţii energetice se instituie limitări ale dreptului de proprietate în favoarea titularilor autorizaţiilor de înfiinţare şi de licenţe care beneficiază de:

a) dreptul de uz pentru executarea lucrărilor necesare realizării, relocării, retehnologizării sau desfiinţării capacităţii energetice, obiect al autorizaţiei;


b) dreptul de uz pentru asigurarea funcţionării normale a capacităţii, obiect al autorizaţiei de înfiinţare, pentru reviziile, reparaţiile şi intervenţiile necesare;


c) servitutea de trecere subterană, de suprafaţă sau aeriană pentru instalarea/desfiinţarea de reţele electrice sau alte echipamente aferente capacităţii energetice şi pentru acces la locul de amplasare a acestora, în condiţiile legii;


d) dreptul de a obţine restrângerea sau încetarea unor activităţi care ar putea pune în pericol persoane şi bunuri;


e) dreptul de acces la utilităţile publice.


Drepturile de uz şi de servitute au ca obiect utilitatea publică, au caracter legal, iar conţinutul acestora este prevăzut la art. 14 şi se exercită fără înscriere în Cartea funciară pe toată durata existenţei capacităţii energetice sau, temporar, cu ocazia retehnologizării unei capacităţi în funcţiune, reparaţiei, reviziei, lucrărilor de intervenţie în caz de avarie.


Exercitarea drepturilor de uz şi servitute asupra proprietăţilor statului şi ale unităţilor administrativ-teritoriale afectate de capacităţile energetice se realizează cu titlu gratuit, pe toată durata existenţei acestora.”

